“Home On the Range”
Službeno, državna pjesma Kansasa, neslužbeno – himna američkog Zapada
Kad je jednog jesenskog dana, 1872. godine, sjedeći na obali rječice Beaver Creek, na sjeveru Kansasa, blizu granice s Nebraskom, inspiriran velikim plavim nebom i beskrajnom prerijom, napisao pjesmu i naslovio je “My Western Home,” dr. Brewster Higley, liječnik iz Indijane, rodom iz Ohija, ni sanjati nije mogao da će riječi koje je na brzinu zapisao na komadiću papira u 19. stoljeću, Amerikom odjekivati i u dvadeset prvom. U Kansasu se obreo godinu ranije, g. 1871., i na malom posjedu, dodijeljenom mu kao naseljeniku/kolonistu, prema zakonu zvanom Homestead Act, iz 1862. godine, podigao sebi kolibu. U vrijeme kad je dr. Higley umro, g. 1911., pjesma se već pjevala diljem Sjedinjenih Država, od Ovalnog ureda do Stjenovitih planina, ali malo tko je znao za njenog autora, čovjeka koji je napisao riječi koje i danas svatko zna: - Daj mi zemlju, u kojoj bizoni lutaju, i jeleni se, i antilope igraju, Gdje rijetko se čuje malodušna riječ, a oblaka nikad nema na nebu... Dr. Higley je komadić papira s tim riječima odložio negdje u svojoj kolibi. Našao ga je neki Higlyjev susjed i uvjerio doktora da svoju pjesmu mora uglazbiti. Higley se za pomoć obratio lokalnom fiddleru, Danu Kelleyju. Drugim naseljenicima pjesma se odmah jako dopala. Zahvaljujući njihovom stalnom prelaženju teritorija Kansasa, na putu dalje, na zapad, kao i kaubojima u vječnom pokretu, pjesma je, sad pod novim naslovom - “Home On the Range” - brzo putovala dalje, do novih mjesta i novih područja. Univerzalnost njenog teksta dopuštala je preinake pa je pjesma dr. Higleyja dobijala i mnoge druge naslove – “My Colorado Home”, “My Arizona Home”... Često je zovu kaubojskom himnom iako ni spomena u pjesmi nema bilo kauboja bilo njihovog posla ili načina života. Njena draž, već više od 130 godina, leži u činjenici da evocira i romantizira široke, otvorene prostore Zapada, i budi čežnju za nekim drugim, boljim, ljepšim, mirnijim mjestom, gdje nebo je uvijek vedro, a malodušna riječ rijetko kada pada. U onoj kolibi dr. Brewstera Higleyja, kraj rječice Beaver Creek, na sjeveru Kansasa, morala je pasti barem nekoliko puta, jer Higley se ženio pet puta! Savezna država Kansas proglasila je “Home On The Range” svojom službenom pjesmom tridesetog lipnja 1947. godine. Predsjednik Franklin Delano Roosevelt proglasio ju je svojom najdražom, 1932. godine. Ostatku svijeta, ona je odmah prepoznatljiva kao dio američkog folka. Često je, kao američku patriotsku pjesmu, uvrštavaju u koncertne programe. Čuli smo je u mnogim filmovima i u bezbroj verzija i interpretacija. Evo je u izvedbi omiljenog kaubojskog i country i folk pjevača Michaela Martina Murphyja...